Komission päätös,
tehty 16 päivänä kesäkuuta 2003,
heikosti patogeenisen lintuinfluenssan torjuntatoimenpiteitä täydentävistä rokotuksista Italiassa ja erityisistä siirtoja koskevista valvontatoimenpiteistä tehdyn päätöksen 2002/975/EY muuttamisesta
(tiedoksiannettu numerolla K(2003) 1834)
(ETA:n kannalta merkityksellinen teksti)
(2003/436/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 2002/33/EY(2), ja erityisesti sen 10 artiklan 4 kohdan,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY(3), sellaisena kuin se on viimeksi muutettuna asetuksella (EY) N:o 806/2003(4), ja erityisesti sen 9 artiklan 4 kohdan,
ottaa huomioon yhteisön toimenpiteistä avian-influenssan torjumiseksi annetun neuvoston direktiivin 92/40/ETY(5), sellaisena kuin se on viimeksi muutettuna asetuksella (EY) N:o 806/2003, ja erityisesti sen 16 artiklan,
sekä katsoo seuraavaa:
(1) Italiassa esiintyi vuosina 1999 ja 2000 voimakkaasti patogeenisen alatyypin H7N1 lintuinfluenssan taudinpurkauksia, joilla oli tuhoisia taloudellisia seurauksia siipikarja-alalla. Alueella oli ennen epidemiaa liikkunut heikosti patogeeninen virus.
(2) Lintuinfluenssan seurannan yhteydessä Veneton ja Lombardian alueilla todettiin lokakuussa 2002 esiintyvän heikosti patogeenista alatyypin H7N3 lintuinfluenssavirusta.
(3) Komissio hyväksyi päätöksellä 2002/975/EY(6) rokotusohjelman heikosti patogeenisen lintuinfluenssaviruksen aiheuttaman tartunnan leviämisen estämiseksi.
(4) Elintarvikeketjua ja eläinten terveyttä käsittelevän pysyvän komitean kokouksissa raportoidut rokotusohjelman tulokset ovat rokotusalueen taudintorjunnan kannalta yleisesti katsoen suotuisia. Tauti on kuitenkin levinnyt eräille rokotusalueen läheisyydessä oleville alueille.
(5) Rokotusaluetta olisi näin ollen laajennettava siten, että se kattaa alueet, joihin kohdistuu riski viruksen leviämisestä, ja tiukkoja seurantatoimia ja kauppaa koskevia rajoitteita olisi sovellettava vastaavasti.
(6) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2002/975/EY liite I tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä kesäkuuta 2003.